b'\n_START_ARTICLE_\nM\xc3\xb5iste\n_START_SECTION_\nM\xc3\xb5iste ontoloogiline staatus\n_START_PARAGRAPH_\nFilosoofias puudub \xc3\xbcksmeel selle suhtes, kas m\xc3\xb5isted kuuluvad vaimu juurde (on vaimuseisundid, vaimuobjektid v\xc3\xb5i v\xc3\xb5imed) v\xc3\xb5i on nad abstraktsed objektid.\n_START_SECTION_\nM\xc3\xb5istete ajaloolisus\n_START_PARAGRAPH_\nFilosoofia ajaloo uurimise hermeneutilise suuna puhul r\xc3\xb5hutatakse m\xc3\xb5isteajaloolise l\xc3\xa4henemise vajalikkust, kuna m\xc3\xb5isted muutuvad koos muutustega filosoofias, eriti selgelt iseloomulike filosoofia ajaloo epohhide vahetumisega. Seega ei pruugi \xc3\xbcks m\xc3\xb5iste olla l\xc3\xa4bi filosoofia ajaloo t\xc3\xb5lgenduslikult kattuv sama m\xc3\xb5istega m\xc3\xb5nes muus filosoofia ajaloo epohhis (nt antiigi vabaduse m\xc3\xb5iste ei kattu ilmselt uusaja filosoofia vabaduse m\xc3\xb5istega).\n_START_SECTION_\nM\xc3\xb5iste teooriad\n_START_PARAGRAPH_\nPs\xc3\xbchholoogias on m\xc3\xb5iste olemuse kohta kolme t\xc3\xbc\xc3\xbcpi teooriaid: "protot\xc3\xbc\xc3\xbcbiteooriad" (n\xc3\xa4iteks James A. Hampton), "eksemplariteooriad" ja "teooriateooriad" (n\xc3\xa4iteks Alison Gopnik ja Andrew Meltzoff). N\xc3\xa4iteks koera m\xc3\xb5iste puhul opereeritakse vastavalt koera protot\xc3\xbc\xc3\xbcbiga, koera eksemplaridega v\xc3\xb5i teooriaga (v\xc3\xb5i definitsiooniga) koera kohta._NEWLINE_Neid teooriaid p\xc3\xbc\xc3\xbctakse ka \xc3\xbchitada h\xc3\xbcbriidteooriaks.\n_START_SECTION_\nKas m\xc3\xb5isted on loomulik liik?\n_START_PARAGRAPH_\nEdouard Machery v\xc3\xa4idab, et m\xc3\xb5isted ei moodusta loomulikku liiki, sest m\xc3\xb5ned k\xc3\xb5rgemad tunnetus\xc3\xbclesanded, mille lahendamiseks peetakse vajalikuks m\xc3\xb5isteid, n\xc3\xb5uavad mitut liiki mentaalseid representatsioone, mis vastavad ka erinevatele m\xc3\xb5iste teooriatele. Ka Gualtiero Piccinini ja Sam Scott j\xc3\xb5uavad j\xc3\xa4reldusele, et m\xc3\xb5istete liik l\xc3\xb5heneb mitmeks loomulikuks liigiks, nii et ei pea olema \xc3\xbchtset m\xc3\xb5iste teooriat. Nemad aga n\xc3\xa4evad murdekohti mujal, sealhulgas mittekeeleliste ja keeleliste \xc3\xbclesannete eristuse juures.'